Sagunt reclama a la Generalitat agilitzar els tràmits administratius per a millorar el servici de bus interurbà
21 de febrer 2024

![](/media/ggqotlza/img_6552_c.jpg?width=850&height=566.6666666666666)

L'alcalde de Sagunt, Darío Moreno, ha instat la Generalitat Valenciana a «**agilitzar els tràmits administratius**» respecte a l'adjudicació del servici d'autobús interurbà que connecta el municipi amb València. «**Portem mesos sentint que 'en qüestió de setmanes' l'adjudicació estaria resolta. És cert que estem avançant, però la tramitació s'allarga i el municipi no pot esperar més**», ha manifestat Moreno.

Així, l'Ajuntament ha expressat el seu malestar per la tardança de l'Autoritat de Transport Metropolità de València (ATMV) a gestionar la millora de la línia el Port de Sagunt-Sagunt-València, una actuació «**imprescindible**», en paraules del primer edil.

«**Sabem que el procés administratiu seguix el seu curs, però no és suficient**», ha valorat Moreno. «**Estem parlant d'una línia saturada, en la qual moltes persones han de viatjar dempeus i moltes altres ni tan sols poden entrar a l'autobús**», ha expressat. «**És una situació insostenible que està perjudicant el dia a dia de les veïnes i els veïns del municipi, gent treballadora i estudiants que utilitzen el transport públic**», ha aclarit.

A més, segons expressen des del consistori, la massificació de la línia, especialment en determinades franges horàries, va en detriment de la mobilitat sostenible i la reducció d'emissions, ja que moltes persones «**davant un servici amb una qualitat totalment insuficient, si tenen la possibilitat, opten pel vehicle privat**».

### **Reivindicar les necessitats del municipi**

D'altra banda, el Govern municipal ha anunciat la seua intenció de buscar un acord per a «**traslladar a l'ATMV que necessitem solucions urgents, no per a després de l'estiu**».

Cal recordar que, des de l'Ajuntament s'han mantingut, en els últims mesos, sengles reunions amb la gerència de l'ATMV i la secretaria autonòmica d'Infraestructures i Transports, en les quals s'ha posat sobre la taula la problemàtica del municipi en la seua connexió amb València. «**Fins que tinguem una solució, continuarem reivindicant un transport de qualitat, amb places i freqüències suficients**».

![](/media/f3zc3dfx/img_6542_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/sagunt-reclama-la-generalitat-agilitzar-els-tramits-administratius-per-a-millorar-el-servici-de-bus-interurba/ "Facebook")
*   [](http://twitter.com/share?url=https://aytosagunto.es/va/actualitat/sagunt-reclama-la-generalitat-agilitzar-els-tramits-administratius-per-a-millorar-el-servici-de-bus-interurba/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-reclama-la-generalitat-agilitzar-els-tramits-administratius-per-a-millorar-el-servici-de-bus-interurba/ "Linked In")
*   [](mailto:?body=https://aytosagunto.es/va/actualitat/sagunt-reclama-la-generalitat-agilitzar-els-tramits-administratius-per-a-millorar-el-servici-de-bus-interurba/)